钦定古今图书集成/明伦汇编/交谊典/第057卷 > 《续兰亭会补参军刘密诗》〈并序〉刘仁本
## 钦定古今图书集成/明伦汇编/交谊典/第057卷 > 《续兰亭会补参军刘密诗》〈并序〉刘仁本

庚子春，仁本治师会稽之馀姚，乃相龙泉之左麓州署之后山，得神禹秘图之处。水出岩罅，潴为方沼，疏为流泉，卉木丛茂，行列紫薇，间以竹篁，仿佛乎兰亭景状。因作《雩咏亭》以表之，合瓯越来会之士得四十二人，同修禊事。取晋人《兰亭会图》诗缺不足者，各占其次，补四五言各一首，因曰《续兰亭会》云。

阳春沐膏泽，草木生微暄。《灵图》发幽秘，感此禹迹存。
衣冠继芳集，临流引清樽。性情聊自适，理乱复奚言。